Papersnake/gushiwen huggingface dataset:
嘲少年咨花
欧阳修（宋代）

纷纷红蕊落泥沙，少年何用苦咨嗟。
春风自是无情物，肯为汝咨无情花。
今年花落明年好，但见花开人自老。
人老不复少，花开还更新。
使花如解语，应笑咨花人。
再拟老杜诸将 其二
赵翼（清代）

援师连夕解诸罗，五月重围久枕戈。万死虫沙今更活，一城雀鼠已无多。

樵苏渐出炊原树，胔骼新移葬野莎。回首无须更思痛，国恩深处比沧波。
交趾还途中赠士谦 其一
解缙（明代）

碧落嬉游大醉中，偶来岭外寄行踪。玉堂金马频频梦，黄菊青樽处处逢。
玉楼春·春景
宋祁（宋代）

东城渐觉风光好，縠皱波纹迎客棹。绿杨烟外晓寒轻，红杏枝头春意闹。
浮生长恨欢娱少，肯爱千金轻一笑。为君持酒劝斜阳，且向花间留晚照。
富阳道中
柴望（宋代）

几年只向长安去，今日囊书被旨回。
马首独行秋叶路，鲈鱼时共菊花杯。
黄昏钟动雁初下，夜半月明潮正来。
我自不归归便得，故园早晚早梅开。
中秋留故居兄弟对月分韵得多字
刘诜（元代）

棘院功名风雨过，柴门兄弟月偏多。分诗莫作中年语，对酒何妨壮士歌。

老桂欲花先扑袂，长空无籁澹横波。却思高馆吹箫罢，卧听萧萧雨打荷。
倦夜
沈与求（宋代）

独坐苦无赖，开轩怀抱空。徘徊帘上月，淅沥竹间风。

清影迷篝火，哀音咽砌虫。怪来寒次骨，霜气已冥濛。
过茱萸舖青松朱户前临大道绝似西陲亭驿怅然
陆游（宋代）

茱萸小驿夕阳愁，搔首临风感旧游。
浑似军行散关路，但无鼓吹动凉州。
玉京行
陆游（宋代）

玉京清都奉紫皇，赤明开皇劫茫茫。有路坦如驰康庄，惜哉背之趋死乡。

绛陵朱儿朝吐光，森然箭镞攒玉床。洁斋山栖祓不祥，朝餐夕食芝术香。

缥囊蕊笈出秘方，日精月华鍊阴阳。炉开沐浴时日良，清夜玉杵闻琳房。

服之刀圭换肝肠，三十六帝参翱翔。下视一笑争夺场，累累枯冢压北邙。
扫花游 题生香馆女史“茶烟煮梦图”
叶绍本（清代）

乱红满径，正濛濛春昼，谢家庭院。重帘低亚。恰苔黏雨砌，絮飞风幔。

石鼎涛声，刚道雪芽初碾。槐阴转。乍一晌游仙，绿窗人倦。

本是瑶台伴。记写韵前生，步虚天半。凤翎轻蹑。问瞢腾可到，蕊珠宫殿。

香茗才华，惆怅蓬莱清浅。尘缘短，剩河阳、鬓丝空感。
蓝溪休沐寄赵八给事
钱起（唐代）

虫鸣归旧里，田野秋农闲。即事敦夙尚，衡门方再关。

夕阳入东篱，爽气高前山。霜蕙后时老，巢禽知暝还。

侍臣黄枢宠，鸣玉青云间。肯想观鱼处，寒泉照发斑。
观荆玉篇
陈子昂（唐代）

鸱夷双白玉，此玉有缁磷。悬之千金价，举世莫知真。

丹青非异色，轻重有殊伦。勿信玉工言，徒悲荆国人。
第四十九投子凡圣颂
释义青（宋代）

水出昆崙浪接天，天高地下秀林峦。

禅床略下云山断，凡圣无踪海岳寒。
送罗正之年兄出使二浙
赵挺之（宋代）

相逢三十春，欢宴殊未足。都门今见君，行意一何速。

正之南国秀，德业素所畜。才名振京师，贤达竞推毂。

当年诸邑政，惠爱春兰馥。惟思结恩信，几欲弛鞭扑。

一朝使王畿，茂草鞠圜狱。高怀富经纶，馀事归简牍。

风骚入冥搜，落笔动盈幅。忠诚人所怀，正直神介福。

轻舟扬高旌，锦袂耀乡服。西风浙江远，秋色方在目。

欢声溢闾巷，喜气沾僮仆。东南岁仍饥，仁主意方属。

君才固有馀，足以振疲俗。行闻变潢潦，千里尽平陆。

功成办归装，来赴严君促。
薛道祖书简重本三帖赞
岳珂（宋代）

帖之疑也，非取而并不足以为证，
非视其印不足以信。既信矣，
又何加焉，曰一以订吾友之言，
一以贻吾家之传。伤彼苟且，
祗益可怜。於虖昔贤。
哭女樊
元稹（唐代）

秋天净绿月分明，何事巴猿不賸鸣。

应是一声肠断去，不容啼到第三声。
寄侯博士
罗隐（唐代）

规谏扬雄赋，邅回贾谊官。久贫还往少，孤立转迁难。

清镜流年急，高槐旅舍寒。侏儒亦何有，饱食向长安。
牵牛织女
杜甫（唐代）

牵牛出河西，织女处其东。万古永相望，七夕谁见同。

神光意难永，此事终蒙胧。飒然精灵合，何必秋遂通。

亭亭新妆立，龙驾具曾空。世人亦为尔，祈请走儿童。

称家随丰俭，白屋达公宫。膳夫翊堂殿，鸣玉凄房栊。

曝衣遍天下，曳月扬微风。蛛丝小人态，曲缀瓜果中。

初筵裛重露，日出甘所终。嗟汝未嫁女，秉心郁忡忡。

防身动如律，竭力机杼中。虽无姑舅事，敢昧织作功。

明明君臣契，咫尺或未容。义无弃礼法，恩始夫妇恭。

小大有佳期，戒之在至公。方圆苟龃龉，丈夫多英雄。
鹧鸪天（蜡梅）
邵叔齐（宋代）

不比江梅粉作华。天香肯作俗香夸。高悬蜡蓓蜂房密，遍挂金钟雁字斜。

侵月影，上窗纱。中央颜色自仙家。玉人插向乌云畔，浑似灵犀正透芽。
宁海骆君挽词
楼钥（宋代）

古易人皆学，惟君志益坚。
研朱滴秋露，读简断韦编。
空谷甘无用，佳儿尚有传。
清风谁得似，竹满卧床前。
孤雁
李建勋（唐代）

欲食不敢食，合栖犹未栖。闻风亦惊过，避缴恨飞低。

水阔缘湘困，云寒过碛迷。悲鸣感人意，不见夜乌啼。
陪阮使君游玉几
戴表元（宋代）

花满车茵酒满船，乱云堆裹访枯禅。
林深何处无芳草，人静有时闻杜鹃。
神屋画飞青{谶左换石旁}潭，灵潭阴罩赤蛇蜓。
居然悟得松风梦，回首庐山二十年。
次韵郑维心探梅未花 其二
沈与求（宋代）

闻道年时醉一觞，野梅飘几荐馀芳。兵尘不碍含生意，花骨犹存底死香。

入夜从教月浮动，争春空被雪埋藏。凭君妙句先催发，调护高枝莫中伤。
杨孝廉邀游河西酒楼歌者持扇乞书
胡应麟（明代）

垂柳垂杨千万条，春风留客董娇娆。他时怕唱清江曲，二十年前旧板桥。
再和并答杨次公
苏轼（宋代）

毘卢海上妙高峰，二老遥知说此翁。
聊复舣舟寻紫翠，不妨持此散陈红。
高怀却有云门兴，好句真傅雪窦风。
唱我三人无谱曲，冯夷亦合舞幽宫。
明月
陈杰（宋代）

悠悠明月，载盈载缺，
我酒在室。
和黄立轩梅诗十首 其八
萧立之（宋代）

移竹移松半死生，移梅便可主花盟。何当绕屋三千树，撰出人间白玉京。
太湖口远眺四首 其二
秦孝维（清代）

笠泽一飞鸟，千帆接素秋。暮烟沉夕丽，知是百花洲。
西斋秋感二十首
方回（元代）

齐梁陈隋诗，真可以不作。
至如晋宋间，渊明可无学。
盲统集文选，似以刖报璞。
后生今寒蝉，焉识独唳鹤。
缅怀东篱间，用意极玄邈。
笔势所到处，足与二雅角。
心期重华并，襟度大庭朴。
瓶空无酒斟，肯受寄奴托。
无题
舒岳祥（宋代）

春风万里虞姬草，夜月千村蜀帝花。
已矣莫论如许事，菜畦黄蝶绕田家。
孔明智退司马懿
罗贯中（明代）

孔明分拨已定，先引五千兵退去西城县搬运粮草。忽然十余去飞马报到，说：“司马懿引大军十五万，望西城蜂拥而来！”时孔明身边别无大将，只有一班文官，所引五千军，已分一半先运粮草去了，只剩二千五百军在城中。众官听得这个消息，尽皆失色。孔明登城望之，果然尘土冲天，魏兵分两路望西城县杀来。孔明传令，教“将旌旗尽皆隐匿；诸军各守城铺，如有妄行出入，及高言大语者，斩之！大开四门，每一门用二十军士，扮作百姓，洒扫街道。如魏兵到时，不可擅动，吾自有计。”孔明乃披鹤氅，戴纶巾，引二小童携琴一张，于城上敌楼前，凭栏而坐，焚香操琴。

却说司马懿前军哨到城下，见了如此模样，皆不敢进，急报与司马懿。懿笑而不信，遂止住三军，自飞马远远望之。果见孔明坐于城楼之上，笑容可掬，焚香操琴。左有一童子，手捧宝剑；右有一童子，手执麈尾。城门内外，有二十余百姓，低头洒扫，旁若无人。懿看毕大疑，便到中军，教后军作前军，前军作后军，望北山路而退。去子司马昭日：“莫非诸葛亮无军，故作此态？父亲何故便退兵？”懿日：“亮平生谨慎，不曾弄险。今大开城门，必有埋伏。我兵若进，中其计也。汝辈岂知？宜速退。”于是两路兵尽皆退去。
醉观子礼家两姬舞
郑刚中（宋代）

綵云装髻缕金衣，举袖蹁跹玉一围。自是屋深双燕入，不应帘里有花飞。
花朝曲江舟中见峰腰繁花历乱曰映山红者赋以纪兴 其一
黎民怀（明代）

嫩绿嫣红拂雾开，乱峰高下绣莓苔。何当徙尔长杨去，潦倒君王万寿杯。
浣溪沙
晏几道（宋代）

铜虎分符领外台。五云深处彩旌来。春随红旆过长淮。

千里袴旌添旧暖，万家桃李间新栽。使星回首是三台。
次韵赵端明万花园
方岳（宋代）

风逗湘帘雪絮飞，池痕雨过麹尘肥。
扬州十里春犹在，细柳营深解铁衣。
咏香与顾书宣陈南麓汪安公同赋
高其倬（清代）

掩冉清芬散，絪缊薄雾微。未浓飘欲断，渐远拟仍飞。

侵晓生芳飘，因春上舞衣。轻呵妆后镜，寒下夜浑帏。

汤殿融融水，兰釭夜夜辉。一星篝火灺，六曲绣屏围。

月榭初经雨，邻花不掩扉。蝶回知有恨，风定若无依。

锦荐余温在，罗巾旧事非。背人匀麝罢，临水握兰归。

荡子同韩嫣，名娃胜鲍徽。辟邪须作佩，莫只重珠玑。
王祈伊中秋不见月四首
陆文圭（元代）

家家望月试停杯，怪底浓云拨不开。
身八广寒人不见，却从袖裹裹将来。
悼亡
毛直方（宋代）

奉倩伤神不是痴，人生百感有真机。
飘零遗墨残针线，与泪无期自一挥。
吉祥寺见钱侍郎题名
白居易（唐代）

云雨三年别，风波万里行。愁来正萧索，况见古人名。
甲午七夕在京和朱子木韵
李曾伯（宋代）

巫云一去付悠悠，堪笑星河老不休。
天上凄涼两魂梦，人间阅不几春秋。
销磨长恨诗难尽，领略良宵酒莫留。
借我天槎试相问，拙人还与巧同不。
重和
韩偓（唐代）

冷宴殷勤展小园，舞鞇柔软彩虬盘。篸花尽日疑头重，

病酒经宵觉口干。嘉树倚楼青琐暗，晚云藏雨碧山寒。

文章天子文章别，八米卢郎未可看。
客中思亲八首 其五
江源（明代）

三十年前此布衣，十年甘旨误庭闱。

家山至日将何日，老柏苍苍已合围。
贺人祖父生辰
许景衡（宋代）

青春嘉诞日，八十渭川师。林下有真乐，人间无愧辞。

松梢看舞鹤，荷叶隐巢龟。赖有荣孙子，蓝袍荐寿卮。
药名离合四时四首 其三
孔平仲（宋代）

参旗挂疏木，通夕凉如水。银汉耿半天，河桥暝烟紫。
宫词三十三首
曹勋（宋代）

宽恤从来只陆沉，丁宁今始慰人心。
圣情更欲民孚信，亲御云章下诏音。
度淮
戴复古（宋代）

一雨足秋意，孤吟写客怀。
人情容易变，身事苦难谐。
每日思归浙，今朝却度淮。
此生烦造物，略略为安排。
萧宅二三子赠答诗二十首。竹请客
卢仝（唐代）

我本泰山阿，避地到南国。主人欲移家，我亦要归北。

上客幸先归，愿托归飞翼。唯将翛翛风，累路报恩德。
游建州陶园和渊明拟古八首 其五
郑善夫（明代）

东南有一士，名节贞自完。葆光归田园，散发懒不冠。

白鱼入羞馔，取色慈母颜。幽居藏市廛，白日以闭关。

客从远方至，情话忧绝端。酒酣命僮仆，取琴为之弹。

希声入窈眇，忽下双紫鸾。眷言履昭旷，相期逾岁寒。
依韵和唐彦猷华亭十咏·昆山
梅尧臣（宋代）

陆氏几世祖，葬此生令名。
犹如产美璞，遂迩传嘉声。
寒岩畜奇秀，源水日东倾。
何言千载间，二子不更生。
十月
陆游（宋代）

十月霜侵季子裘，吾诗又送一年秋。
风回断续闻樵唱，木落参差见寺楼。
久已浮云看富贵，固应华屋等山丘。
江边海际多幽致，拟跨青骡处处游。
扇子诗
李石（宋代）

一叶浮莲不动尘，湖风吹水碧生鳞。
舟中唤鹤归来晚，手展黄庭卧白苹。
寄赠长安孙紫微
魏野（宋代）

带掌丝纶出镇时，乐天当日未如之。
九迁官职光鵷鹭，百二山河壮虎貔。
汉殿旧题司马赋，秦楼新唱舍人诗。
相思大欲相寻处，酒户如何敌酒巵。
再游龙门怀旧侣
韦应物（唐代）

两山郁相对，晨策方上干。霭霭眺都城，悠悠俯清澜。

邈矣二三眺，兹焉屡游盘。良时忽已周，独往念前欢。

好鸟始云至，众芳亦未阑。遇物岂殊昔，慨伤自有端。
颂古
释守缘（宋代）

世间无物可罗笼，独立嵯峨万仞峰。
忽若有人猛推落，腾身云外不留纵。
过七里濑
杨时（宋代）

拂云高雁倚风抟，下视平湖万里宽。
搔首扁舟又东去，钱塘江上看波澜。
闻莺有感
谭律（明代）

问春春去已多时，花落花开总不知。独有黄鹂啼不尽，暖风飞上绿杨枝。
奉和还京师诗
许善心（隋代）

重光阐帝图，肆觐荷来苏。卜洛连新邑，因秦还旧都。

雷警三辰卫，星陈七萃驱。从风折凤羽，曜日拖鱼须。

宪章殚礼乐，容服备车徒。回銮入丰镐，从跸度枌榆。

冉冉年和变，迟迟节物徂。馀花照玉李，细叶剪圭梧。

朝夕万国凑，海会百川输。微生逢大造，倏忽改荣枯。
见提举蔡涧松
刘鉴（宋代）

今人标致古心胸，吉士依归有涧松。
白发半头身欲鹤，苍髯千涧气如龙。
三年博士留韩愈，十载中郎老蔡邕。
根脚青原培植久，蓬莱行上最高峰。
感时二首
陈著（宋代）

国事如今到底输，九天难叩哭穷途。
精忠无一郭中令，异志居多刘寄奴。
经哨地空如大漠，逃生山险甚飞狐。
回头钟鼎王侯宅，今是谁人便豢刍。
横吹曲辞·关山月
李端（唐代）

露湿月苍苍，关头榆叶黄。
回轮照海远，分彩上楼长。
水冻频移幕，兵疲数望乡。
只应城影外，万里共胡霜。
浣溪沙（同昌甫饮南池）
韩淲（宋代）

屋上青山列晚云。水边红袂映斜曛。柳阴荷气簟湘纹。

酒以歌长谁乐事，诗成杯滟我离群。香消凉意有南薰。
登石城驿亭
范梈（元代）

南游未是谪，北行不当归。今旦陟崇冈，飘飘风吹衣。

始我在京时，双阙凝秋晖。别来守穷海，故国音书稀。

窃禄滋愧负，何时睹柴扉。胡不依白日，去即能如飞。

驿楼俯平川，其下白云围。雨馀足稻粱，可以信丰饥。

去去道路远，王事毋稽违。
访旧七首 其六 南北河泊荷花
陈宝琛（清代）

卅年蓄泪来观荷，南泊渐淤花不多。单车犯雨就北泊，但见葭菼风挼搓。

柳翁圭翁携手处，破船偃岸虚清涡。吾曹冠佩死未悔，花又何罪天荐瘥？

游尘填涨十刹海，谁念郊野遗姝娥？旱摧潦败及今尽，不树胡刈宁由他？

张王醉魄不可起，诗记默诵重滂沱。欲行不忍数回顾，老柳空腹吾苍皤。
明日开霁益凉复得长句
陆游（宋代）

睡起东窗照眼明，朝阳烂熳作新晴。
已闻雨断空阶滴，更觉风从细葛生。
蛱蝶飞来停酒榼，石榴飘落糁棋枰。
四时好处闲方觉，不枉今年住锦城。
再和庆善
葛胜仲（宋代）

但将诗酒乐重阳，呫嗫深嫌程不识。已呼明月倒芳樽，更浥沧波供砚滴。

多闻素仰百六公，飘零邂逅笑语同。明当数助击鲜品，鼻头出火耳生风。
觅季仲达酴醾
王十朋（宋代）

名园羽盖谩童童，不似青虬出瓮中。好事主人仍好施，定移韵友乞山翁。
九日
周密（宋代）

转头还九日，风雨阻登临。绿酒自醒醉，黄花无古今。

凄凉三径意，感慨百年心。唤醒斜川梦，持杯且一吟。
句
石延年（宋代）

中散向人疏懒甚，步兵因酒过差多。
王昭君
何乔新（明代）

昭君在掖庭，皎皎冰玉姿。绝色恒自负，不肯赂画师。

君王不识面，远嫁与胡儿。爱恶元有命，不在妍与媸。

名花萎荒秽，小草植轩墀。古来尽如此，悲叹亦奚为。
江上晓行
符曾（清代）

天风吹寒秋雨多，长江浩浩无停波。扬帆晓发夸疾走，千里一掷如投梭，青山灰堆没两岸，但见老树留霜柯。

一声两声雁拍水，三点五点鸦翻窠。江边处处湿烟起，散作白雾绵兜罗。

残芦萧瑟送远响，坏塔不动高嵯峨。时有渔舟堕一叶，风中摇漾飘烟蓑。

此时睡起何所羡，却羡山僧眠涧阿。
送周郎
陆游（宋代）

我居山阴古大泽，四顾茫茫烟水白。平时辙迹所不到，玉树郎水肯来客。

衡门仅可俯首过，陋室真成容膝迮。木盘设食菜数箸，共饱知水不予责。

期年相从无夜旦，一日复有千里隔。送水津头泪如绠，老身恨不生羽翮。

江湖道崄非一二，触处兢畏真良策。从今日望平安书，我欲灯前手亲拆。
苏幕遮·精气神
佚名（宋代）

精气神，须保爱。一粒金丹，每在街头卖。四十年来无人买。闹花丛里，还了鸳鸯债。九三爻，地天泰。离上金乌，飞入银蟾界。百尺竿头做一解。这些工夫，任使傍人赛。
题甘蕉叶示人诗
刘令娴（南北朝）

夕泣已非疏，梦啼太真数。唯当夜枕知，过此无人觉。
绍熙庚戍十月偕赵仲宗舜和潘谦之曾鲁仲游九
黄榦（宋代）

石为文多招斧凿，寺因野烧转荧煌。
世间荣辰不足较，日暮天寒山路长。
满庭芳 劝道友
马钰（金朝）

怜妻爱妾，忧儿愁女。一心千头万绪。竞利争名来往，岂曾停住。如蜂采花成蜜，谓谁甜、独担辛苦。迷迷地，似飞蛾投火，好大暮故。上启阿爷老子，火坑中，谁是留心悯汝。个个唆贤贪爱，他享富贵。死来无人肯替，愿回头、疾些省悟。归物外，处无为清静，便是仙路。
普照僧生云轩云闲阁 其一
洪咨夔（宋代）

岩芳敛空华，谷响答虚牝。坐看白云生，会得无生忍。
和山城灯夜
韦骧（宋代）

山城灯夕兴厌厌，俗乐年丰令节参。竿首挂星还拱北，云中回节倦图南。

笙箫度曲喧芳席，綵翠交光结秀岩。邦伯欲归人恋恋，帐兵休报鼓声三。
和陈大著追九日之集
杨简（宋代）

起兴家山翠作围，紫宸垂旨未容归。
千峰来献无穷妙，万影相从不敢违。
碧玉壶中丹叶舞，水晶宫里白云飞。
凭栏相与谋荒政，第一言无罪岁饥。
舟中奉呈赵帅一首且速迎侍相与满岁
陈傅良（宋代）

曷不放言追鵩赋，岂无幽思续离骚。
去年比屋余三釜，昨夜沿离长一篙。
白发岂曾缘吏役，青衫那更有儿曹。
鱼轩肯为公来否，相约春光访蟹螯。
涂内臣孝思卷次高梧亚卿韵二首 其二
符锡（明代）

冷暖无堪记昔年，生成厚地与高天。独怜趋走伤心处，落日西风洒泪前。
桂斋
张守（宋代）

月里移根傍小斋，不惟收子看花开。捣香筛辣归春瓮，准拟高人胜士来。
送裴判官自贼中再归河阳幕府
岑参（唐代）

东郊未解围，忠义似君稀。
误落胡尘里，能持汉节归。
卷帘山对酒，上马雪沾衣。
却向嫖姚幕，翩翩去若飞。
西湖雪
方芳佩（清代）

湖水莽无痕，云峰失故态。猗与苎萝女，遽尔施粉黛。
岁莫江南四忆 其四
吴激（宋代）

平生把螯手，遮日负垂竿。浩渺渚田熟，青荧渔火寒。

忆看霜菊艳，不放酒杯乾。比老垂涎处，糟脐个个团。
西河
刘一止（宋代）

山驿晚，行人昨停征辔。白沙翠竹锁柴门，乱峰相倚。一番急雨洗天回，扫云风定还起。

念凄断，谁与寄。双鱼尺素难委。遥知洞户隔烟窗，簟横秋水。淡花明玉不胜寒，绿尊初试冰蚁。

小欢细酌任欹醉。扑流萤、应卜心事。谁记天涯憔悴。对今宵、皓月明河千里。梦越空城疏烟里。
见梁检法书怀八绝句于广文尉曹处次韵 其六
赵蕃（宋代）

辞好曾闻喻色丝，那知妙处本天姿。若穷句法源流远，曾见梅山唱和诗。
白苧歌
释居简（宋代）

经纱才上机，梭飞玉攕攕。怕君寻春迟，落机宽裁衫。

春心乱如蓬，冉冉随春霏。芳径晓沾露，软尘红上衣。

归来恨尘污，湔衣浣纱处。难湔芳露痕，易湔衣上尘。
迎薰堂小集袭明用前韵再和 其二
孙觌（宋代）

绘出金盘放箸空，一时酣咏醉乡中。羽觞聚泛兰亭月，璆佩锵鸣阆苑风。

颠倒白纶容老子，淋漓紫绮看仙翁。诗成快写鲛人室，万颗骊珠讶许同。
昭君怨
吴龙翰（宋代）

汉家金屋贮蛾眉，六宫何啻三千姬。
中有一姬倾国色，可怜不到君王知。
毛生笔下真少恩，玉颜黑子迷妍媸。
君王按图不入眼，出身远嫁单于妻。
盈盈泪眼边月照，萧萧愁鬓胡风吹。
不忧死作龙城鬼，贞魂长在深宫里。
犹胜男儿未贵时，咫尺金门如万里。
戴松画牛
杨云翼（金朝）

春草原头雨湿烟，夕阳渡口水吞天。披图坐我风蓑底，一梦长林二十年。
曹著与客谜
佚名（唐代）

一物坐也坐，卧也坐，行也坐（客）。

（著应声曰：“在官地，在私地。”）

一物坐也卧，立也卧，行也卧，走也卧，卧也卧（著）

（客不能对。著曰：“我谜吞得你谜。”客大惭）
过真慧素上人院见红薇盛开因思西阁后轩数株
蔡襄（宋代）

八月吴天觉早凉，翠丛初拆碎朱房。
繁枝欲卧不胜力，落片将飞犹是香。
西阁二年临昼梦，金刀一夕掩春芳。
栏边想像频回首，渐觉星垣迥汉傍。
有怀北归寄张四和弟
刘敞（宋代）

安得生羽翼，超然成远游。探书下禹穴，问礼适东周。

贤圣有遗迹，江山俱早秋。西风日夜急，无事独淹留。
竹枝词三首 其一
郑关（明代）

几度秋风叹独居，羞将蛱蝶绣罗襦。南来万点千行雁，不寄侬郎一字书。
游清溪兰若（兼隐者旧居）
戴叔伦（唐代）

西看叠嶂几千重，秀色孤标此一峰。丹灶久闲荒宿草，

碧潭深处有潜龙。灵仙已去空岩室，到客唯闻古寺钟。

远对白云幽隐在，年年不离旧杉松。
偈颂七十八首
释正觉（宋代）

声色见闻闹浩浩，怡似儿时斗百草。
两家拈出一般般，相对无言点头笑。
题苕溪渔隐图
胡仔（宋代）

秋云漠漠烟苍苍，芦花初白莲叶黄。
钓船尽日来往处，南村北村秔稻香。
和昙颖师四明十题·云外庵
梅尧臣（宋代）

山僧好寂静，入云恨不深。
峰间一雨昏，林表孤灯沉。
往来有猿狖，呼啸自成音。
至丰城怀温叟叔异南秀欲题之叔异曲江矶之庵
赵蕃（宋代）

浩浩寒流急，萧萧落木高。
江山故双剑，人物欠三豪。
客意已愁绝，风声仍怒号。
相思意无极，伫立首频搔。
舟次山阳
余缙（清代）

燕将雏舞柳绵飞，浪涌渔舠鳜正肥。淮酒初浓梅雨暗，吴蚕方老柘风微。

农缘输赋田畴薄，官善征商估客稀。惟有野人无逋课，市桥长载月明归。
次韵石七三六言七首
黄庭坚（宋代）

为君试讲古学，此事可牋天公。
君看花梢朝露，何如松上霜风。
挽清溪徐道士 其三
乃贤（元代）

二月官河春水生，仙翁冠剑出南城。尚书篆画星辰动，太史文章玉雪清。

江上东风吹画翣，船头微雨湿丹旌。当时琳馆同游者，应在滕王阁上迎。
次韵昌甫 其三
韩淲（宋代）

古道定谁成，庄周与净名。劳哉秦外趣，甚矣颍阳清。

并舍披衣去，行桥拄杖声。遥知园列树，新好看初荣。
随驾游青城
李舜弦（唐代）

因随八马上仙山，顿隔尘埃物象闲。

只恐西追王母宴，却忧难得到人间。
寄洞霄宫羽士
宋大樽（清代）

忆探西溪梅，曾饮余杭酒。白鹿天半鸣，今复为谁有。

我归老母旁，此乐胜丹房。东园桃已熟，齿落犹能尝。

岂必王母遗，聊可佐壶觞。风吹白云来，时带溪花香。

庭前长瑶草，呼儿饭牛羊。
周二丈文弼挽辞
许相卿（明代）

功名大槐梦，冠剑一抔封。清白高标在，豪华此路同。

愁云迷断雁，衰草泣寒蛩。一掬斯文泪，飘随宰相风。
过矩亭拜李先生墓下
顾炎武（明代）

人生无贤愚，大节本所共。蹉跎一失身，岂不负弦诵。

卓哉李先生，九流称博综。心鄙马季长，不作西第颂。

屏居向郊坰，食淡常屡空。清修比范丹，聪记如应奉。

力学不求闻，终焉老家巷。同时程中丞，一疏亦惊众。

玉玺安足陈，亟进名臣用。党论正纷挐，中朝并嚚讼。

世推山东豪，三李尤放纵。祠奄与哭典，后先相伯仲。

初踰士类闲，竟折邦家栋。悲哉五十年，风尘尚澒洞。

我来拜遗阡，增此儒林重。虽无謦咳接，犹有风流送。

自非随武贤，九原谁与从。
出塞二首
王昌龄（唐代）

秦时明月汉时关，万里长征人未还。
但使龙城飞将在，不教胡马度阴山。

骝马新跨白玉鞍，战罢沙场月色寒。
城头铁鼓声犹震，匣里金刀血未干。
寄通州徐居厚使君
孙应时（宋代）

久已安时论，狂因叹史才。
及知前辈少，谁说过江来。
日月间难得，星霜老易催。
阳秋百年事，作意莫迟回。
春暮思平泉杂咏二十首
李德裕（唐代）

向老多悲恨，悽然念一丘。岩泉终古在，风月几年游。

菌阁饶佳树，菱潭有钓舟。不如羊叔子，名与岘山留。
赵佥见过不值有诗次韵
方岳（宋代）

向来曾管重湖月，五老当门但读书。
见说邦人犹感慨，恨予不学蔺相如。
送吴制军至三水因纪昔游作百韵赠别
陈恭尹（清代）

未别不忍言，将别常蹙蹙。旌旗在前路，不获展心曲。

维时月在在，雨潦犹未足。高原土尚坼，平野苗稀绿。

处处桔槔声，未敌炎蒸酷。斗米逾百钱，农夫遂枵腹。

忆公下车始，颇亦忧饘粥。旧染污未除，遐陬莽犹伏。

冥心运元化，大力旋坤轴。三江匝五岭，九载皆秋熟。

西开官田戍，东建花城筑。海滨弛苛禁，万艘衔舻舳。

贵贱通有无，梯航极倭竺。珍奇溢都市，技巧眩心目。

南溟潮汐地，岛屿浮如鹜。潮生尽淹浸，及退仍为陆。

船行洲渚下，支络相洄澓。奸徒棹𩾒䑠，捷径飞驰逐。

意外一疏防，坦途闻叫哭。自公严汛守，尺守皆有属。

摇飏芦苇外，雕戈间红纛。徒旅晓夕行，孤客投灯宿。

相谓百年来，太平此时独。海关新榷税，使者忧盈缩。

算课及渔舟，弃舟乃无屋。妻儿爨野岸，寝处巢林木。

减米获生全，赖公为补牍。牂牁数千里，发源自滇筑。

攒峰割云日，铦利侔刀镞。盘据百粤西，大半苗蛮族。

君长世相承，中华频改卜。其人殊倔强，其性同麋鹿。

得失几微间，赴死如蛾烛。有明中叶后，每每用杀戳。

泰山压群卵，安有不摧覆。于德乖好生，于武为已黩。

内地况骚然，所得焉足赎。岂闻抵恶鸟，辄以荆山玉。

公威久已著，更用恩为育。召其黠桀者，赐坐与酒肉。

貂裘及锦带，照曜归穷谷。传谕与而曹，邻好宜修睦。

毋自启衅端，祸及诸伯叔。君长咸感怀，稽首望辇毂。

边烽绝无警，一路蒙公福。粤于丙丁际，后乱而先复。

五营与有劳，恃功颇难畜。前人务优容，军政渐不肃。

及公明号令，童牛初就牿。戢其骄悍气，帖耳事轮辐。

亲随多骁健，功在征闽录。夹持类蓬麻，臂指从所欲。

乃知养士效，远虑素所蓄。从来成功人，土视金与粟。

恩赏既以行，有罚敢不服。公令重如山，其照明如旭。

东西山海隅，萑苻罔遗毒。朝发夕已擒，群奸畏神速。

大象本无形，政理难更仆。睹此一方民，安和异曩夙。

足知良工苦，非取悦时俗。往者破厦门，举世共瞻瞩。

谋断本独行，功成让先告。是知大臣心，舍己期相勖。

世人见浅近，事事求表暴。安识国手棋，下着关全局。

粤疆乱甫定，培养宜先笃。休息以无为，治世之蔘茯。

去其害马者，所以称良牧。老眼阅古今，或颇辨麦菽。

识时在俊杰，屈指不五六。怀刺每生毛，素耻事干渎。

长揖入军门，荷公不见督。疏狂谬宾礼，啸咏无拘束。

尚记数年前，维舟值秋菊。在坐王将军，酒阑命笺幅。

中间置几砚，杯斝罗四角。联诗公首唱，以次相赓续。

一人操笔吟，二客飞觞促。雕盘减玉馔，小品珍蔬蔌。

华灯继落晷，夜月生江澳。公才敏且健，珠玑泻千斛。

不离古典型，别出新机轴。于时有公会，百政方蔟蔟。

偶此一日闲，雅事洵难复。平沙列大幕，万马鸣山麓。

扁舟此追送，仿佛犹前躅。南北一分途，飞潜隔寒燠。

老态傍青门，生事依黄犊。目极车骑行，心为苍生祝。

朝端望风采，功伐存山竹。九重思鼓鼙，天厩归骅騄。

及此涉川时，扬帆发南隩。湘漓水清漪，洞庭秋沕穆。

想到黄金台，寒风已谡谡。童叟咽江湄，挥涕成霢霂。

何时天上霖，重作南人谷。伸章欲抒写，瞀乱笔先秃。

以质不以文，将为后世读。拜别还空山，云中望鸿鹄。
孙元忠寄示种竹诗戏以二十篇答 其十三
孔平仲（宋代）

苔竹吾所好，开轩纳微凉。望中疑在野，景物洞庭旁。

秋风亦已起，洒面若微霜。南客潇湘外，与君永相望。
和李信臣游南岩
韦骧（宋代）

秋云沓沓锁秋岩，怪木森森荫碧潭。游骑去时平野晓，老僧迎处满衣岚。

何人自塑临泓水，近古遗棺撼石龛。我忆昔年曾此醉，却嗟今日辍陪参。
燕堂东偏一室颇深暖尽日率困於吏牍比夜乃得
陆游（宋代）

赋性无他好，开编喜欲迷。
冬冬传夜漏，喔喔待晨鸡。
油减玉虫暗，灰深红兽低。
悠然抚书叹，无术济黔黎！
病起二首 其二
高斯得（宋代）

颒面惊权出，梳头感发稀。鹤饥从自瘦，骥老更求肥。

萧索盘中馔，宽长身上衣。惟馀酒未减，兴至羽觞飞。
西施咏
杨慎（明代）

美人出南国，名字号西施。鸾舞隔烟雾，鱼惊沉网丝。

轻盈羞燕尾，窈窕妒蛾眉。一入吴宫去，姑苏麋鹿时。
上浙西张帅十首
廖行之（宋代）

曾上云端款祝融，更临涛海揖清风。
於今又见张夫子，眼底纷纷一洗空。
夏日同伯氏毕裕之守一程国材游天宁登西山国
李弥逊（宋代）

游轮走朱盖飞碧，路如羊肠山虎脊。
奇观多似九牛毛，尘服轻於一狐腋。
禅房借枕空函丈，野磴搘筇座盈尺。
阴崖日淡春杲杲，老树风悲秋索索。
丈人适意屡倾盖，舍者忘形或净席。
已浇茗碗揽文字，不捉冰纨冻絺绤。
饮中得仙思季真，方外分曹笑无奕。
棋锋未接已争遁，笔阵将收犹请益。
一生苦心太多事，半日闲身要投隙。
急呼隔水破烟艇，更着穿云蹑山屐。
晴峦阴障浅深尽，断渚连洲耦奇画。
愚公百念久灰冷，妄境多岐自冰释。
闭门终欲老石经，煮鼎无心转金液。
舁篮二子已能步，对影三人不邀客。
蝇头比富五顷田，蜗角犹宽一区宅。
饱谙世态轻速冠，脱略尘缘等遗舄。
已甘流落卧深林，肯作纷纭踏长陌。
紫阳峨峨百步近，白水粼粼一溪隔。
床头吟蛩已催候，枝上鸣蜩行削迹。
相期日日晓脂车，去待山头霜月白。
岁暮
偶桓（明代）

忽忽岁云暮，朔风吹客衣。
却因乡井近，转觉信音稀。
山响鼪鼯啸，江空鹤鹳飞。
百年浑潦倒，底事未能归。
东坡赞
释智朋（宋代）

难将得丧动天常，但耳安然似玉堂。
来往惜书仍借笠，不知雨步瘴烟乡。
句 其三
文同（宋代）

兴来雷出土，万箨起崖谷。
偶作风候写生二十四册各题以诗 其二十二 牡丹
弘历（清代）

一庭步障护霞光，自是花中合有王。试问开期何太晚，恐差百卉尽收芳。
题洲渚流芳
罗懋义（明代）

江水清且漪，纪功者谁子。便欲买扁舟，垂钓绥江涘。
从礼载酒要余及明叔游合普六首
赵蕃（宋代）

宦忙未抵作诗忙，九十春光自短长。
三径可归谁是伴，若人风节慕求羊。
江徼怀人
毛奇龄（清代）

江徼怀人江外台，江流千里重徘徊。秦人岛屿乘潮上，汉将楼船绕地回。

残垒低连沙树暝，孤城遥傍海门开。西陵一望滔滔水，不见长帆天际来。
赠萧良有良誉赴春官
梁绍震（明代）

双凤翩翩薄汉飞，九苞殊色占文辉。大苏逸调天成独，小阮高华世所稀。

入眼已知呈白璧，点头行复见朱衣。上林春色鲜如锦，同趁花香近紫薇。
游潭柘岫云寺即事杂咏得诗六首 其六
弘历（清代）

簇簇玉芙蓉，嶟嶟当户浓。岂因供揽结，聊可荡心胸。

柏子窗间落，石泉阶下淙。徘徊迟去骑，径转尚閒钟。
春辞二首
宋登春（明代）

广陌青楼杨柳新，莺花时节可怜人。
至今汉上多游女，笑折疏麻赠所亲。
挽汤贡士三首 其三
刘宰（宋代）

念昔先君子，论文到白头。对床同夜话，散策逐春游。

人物今何许，湖山空复秋。伤心珥陵月，依旧照行舟。
无题和李商隐 其三
邝鸾（明代）

百年开口笑应难，静里频惊岁月残。老去不妨蓬鬓改，病来长惜酒杯乾。

故园松菊留迟暮，并蒂芙蓉及早寒。莫道秋容零落尽，春风曾照碧桃看。
题水村图
赵孟吁（宋代）

暧暧水边村，萧条绝尘滓。钱君智者徒，而后能乐此。

平生丘壑情，所向政在是。问谁为此图？吾兄能固尔。
奉赠鲜于京兆二十韵（鲜于仲通，天宝末为京兆尹）
杜甫（唐代）

王国称多士，贤良复几人。异才应间出，爽气必殊伦。

始见张京兆，宜居汉近臣。骅骝开道路，雕鹗离风尘。

侯伯知何等，文章实致身。奋飞超等级，容易失沈沦。

脱略磻溪钓，操持郢匠斤。云霄今已逼，台衮更谁亲。

凤穴雏皆好，龙门客又新。义声纷感激，败绩自逡巡。

途远欲何向，天高难重陈。学诗犹孺子，乡赋念嘉宾。

不得同晁错，吁嗟后郄诜。计疏疑翰墨，时过忆松筠。

献纳纡皇眷，中间谒紫宸。且随诸彦集，方觊薄才伸。

破胆遭前政，阴谋独秉钧。微生沾忌刻，万事益酸辛。

交合丹青地，恩倾雨露辰。有儒愁饿死，早晚报平津。
渊明归来图
李俊民（金朝）

一旦仓惶马后牛，衣冠从此折腰羞。先生不是归来早，束带人前几督邮。
南巡八首 其七
尹耕（明代）

一骑飞尘入建章，文华诸老共焚香。开函宛见天颜喜，草奏先焚圣嗣康。

趋命追呼盈省闼，有时颠倒著衣裳。更闻慈庆祈冥福，晓夜垂堂虑更长。
对雪忆往岁钱塘西湖访林逋三首
梅尧臣（宋代）

樵童野犬迎人後，山葛棠梨案酒时。
不畏尖风吹入牖，更教床畔觅鸱夷。
吴下口占
虞堪（明代）

吴王城下水连村，梅雨新晴海雾昏。谁复吹箫市朝变，夕阳芳草断人魂。
船窗蕙萱 其一
释居简（宋代）

国香旖旎霣林扉，依约华风变雅迟。写出一茎三四萼，紫毫零瀣冷涵滋。
送邦佐弟归乡
姜特立（宋代）

昔时俱是一儿童，今日相看两秃翁。
旧约对床心自喜，新诗入梦句仍工。
吾衰已觉身如幻，汝老犹疑气吐虹。
南北相望才数舍，何时更卜一尊同。
玉宸殿并三枝牡丹歌
宋庠（宋代）

中天帝圃蕃英蕤，氤氲嘉祥凝朝曦。
竹间芳种易封殖，叠萼三葩同茂枝。
庆云景宿共灵意，鸿英托寓兹为美。
华夷面内始并柯，慈孝欢心遂联蘤。
云旂羽葆驻天临，玩此能无悦圣心。
幽香自逐德馨远，丽色更缘眉彩深。
因生轶草兼平露，荐祉神庭幸同侣，
盛开已被帝琴风，纵落犹成佛天雨。
剡溪书怀三绝 其二
卢襄（宋代）

故园生事只衡茅，不管方兄久绝交。粝食枯椽吾易足，鹪鹩只占一枝巢。
暮春被病感书
强至（宋代）

孤直难知己，才华反误身。
流年销壮节，多病对残春。
酒到心如达，花空眼亦贫。
贤愚通塞理，谁与问洪钧。
淳祐七年丁未十一月朔蔡久轩自江东提刑归抵家时三馆诸公以风霜随气节河汉下文章分韵赋诗送别得节字
陈协（宋代）

贾生陈治安，难与绛灌列。汲黯触公卿，不得补遗阙。

直道非身谋，古今同一辙。吾观蔡子贤，木讷有志节。

道山得良友，同舍颜色悦。家学传考亭，议论接贤哲。

尘污具瞻地，两疏愤激切。当宁垂宽容，在庭竞称说。

屡章丐投闲，一节往司臬。狱情贵平反，人物宜区别。

要令大江东，精彩与昔别。君诚给谏姿，上恩讵轻绝。

即当宣室对，忠言合稷契。
和孙端叟蚕首十五首·蚕簇
梅尧臣（宋代）

冰蚕三眠休，作茧当具簇。
汉北取蓬蒿，江南藉茅竹。
蒿疏无郁浥，竹净亦森束。
竞畏风雨寒，露置未如屋。
水龙吟·水晶宫映长城
张元干（宋代）

水晶宫映长城，藕花万顷开浮蕊。红妆翠盖，生朝时候，湖山摇曳。珠露争圆，香风不断，普熏沈水。似瑶池侍女，霞裾缓步，寿烟光里。

霖雨已沾千里。兆丰年、十分和气。星郎绿鬓，锦波春酿，碧筒宜醉。荷橐还朝，青毯奕世，除书将至。看巢龟戏叶，蟠桃著子，祝三千岁。
别观音山主
陈师道（宋代）

离合应生理，过逢岂近缘。
情亲见今日，语妙记当年。
闭户安禅主，冲风逆水船。
不应清夜月，故作别时圆。
幽事
陆游（宋代）

衰翁喜幽事，闯户不升堂。
酒仅三蕉叶，琴才一履霜。
好游力不给，爱客病相妨。
独有诗情在，年来亦渐忘。
与富枢密
张元干（宋代）

和气从容一笑春，如公今是暂闲身。
伊蒲馔设无多客，薝蔔花繁正恼人。
已遣炉熏通鼻观，更分茗碗瀹心尘。
僧房长夏宜幽僻，杖屦频来顾问津。
和汉老弟夜雨诗 其二
虞俦（宋代）

眼看世事一毫轻，莫把浮名绊此身。却笑彭城风雨夜，枉教松竹作离声。
天门山
曾极（宋代）

鲸翻鳌负倚江潭，天险由来客倦谈。
高屋建瓴无计取，二梁刚把当肴函。
和令狐六员外直夜即事寄上相公
姚合（唐代）

霜台同处轩窗接，粉署先登语笑疏。皓月满帘听玉漏，

紫泥盈手发天书。吟诗清美招闲客，对酒逍遥卧直庐。

荣贵人间难有比，相公离此十年馀。
拒霜盛开
姜特立（宋代）

拒霜秋后散红葩，賸有风光到我家。
堤上晚来相照耀，分胆一片赤城霞。
寄天台守能上人
释智圆（宋代）

台岭林泉胜十洲，忘机长往更无愁。
考槃高趣何人识，招隐新题几处留。
深夜定回华顶月，经年书断海门秋。
谁知抱疾西湖上，南望云山想胜游。
久雨五首
刘克庄（宋代）

试倚高楼望，桑田化渺弥。
安知为野老，农事上双眉。
偈颂一百零四首 其七十四
释绍昙（宋代）

如来禅，祖师意，落叶锦翻空，乱山云积翠。见得分明隔万层，道得完全失千里。

非不非，是不是。达磨大师，无当门齿。
碧鲜亭春题竹
薛能（唐代）

竹少竹更重，碧鲜疆更名。有栏常凭立，无径独穿行。

夕月阴何乱，春风叶尽轻。已闻图画客，兼写薛先生。
书感
劳蓉君（清代）

客心与秋气，憔悴古今同。天地朝昏候，人生聚散中。

白云亲舍梦，黄叶寺楼钟。极目寒烟里，飞鸣三两鸿。
十三日诵水生挑菜渚烟湿落梅村之句成诗十首 其四
韩淲（宋代）

踏青何处去，春事归野菜。便觉与时新，閒身尤可爱。
寄酬致政赵少师五首 其三
赵抃（宋代）

云涛朝暮湖山胜，曾伴仙翁烂漫游。别后瞻思閒屈指，岁华如箭已三秋。
赠毕四（曜）
杜甫（唐代）

才大今诗伯，家贫苦宦卑。饥寒奴仆贱，颜状老翁为。

同调嗟谁惜，论文笑自知。流传江鲍体，相顾免无儿。
古木诗
杨载（元代）

大木生何许，乃在泰山隈。泰山崖石裂，怒水响如雷。

浸润长膏液，根株日以培。纵历千百载，霜雪不能摧。

长安天子诏，欲筑九层台。台上搆宫殿，青云共徘徊。

匠氏走海内，博求栋梁材。万夫治道路，挥斧重林开。

大器当大用，小器易剪裁。有如豪侈士，踪迹困尘埃。

适可厚自养，毋为兴叹哀。
召拜御史大夫赠袁天纲
杜淹（唐代）

伊吕深可慕，松乔定是虚。系风终不得，脱屣欲安如。

且珍纨素美，当与薜萝疏。既逢杨得意，非复久闲居。
杂和唐元稹东川诗四首 其四 夜深行
弘历（清代）

夜深犹自绕阶行，不是徵歌及选声。十五年来惟一意，晴多期雨雨期晴。
大雨排闷
陆游（宋代）

地润础流水，气蒸人脱裘。
前知暴雨至，孰解老农忧？
次韵周国博不赴重九饮会见寄二首 其一
赵抃（宋代）

嫩菊浮香酒泼醅，命俦欢饮郁孤台。如何兴会翻为恨，为欠车公一到来。
韩子温尚书以长句送江梅次韵
周必大（宋代）

忆昔归田友麋鹿，雪里寻梅踏瑶玉。
巡檐屡作杜陵笑，穷路几为步兵哭。
忽逢绿衣鬓如云，歌舞醉人睡昏昏。
觉来但有风相袭，梦断初无香返魂。
岂知重见长安雪，喜极丰年箫鼓咽。
更读裴公东阁诗，仍分处士西湖月。
皎如玉树临我傍，幸同待漏靴满霜。
但愿和羹继先业，不辞草制搜枯肠。
寄霅上故人
李正民（宋代）

交流苕霅转城闉，尚想汀洲咏白蘋。择胜已居莲社界，归耕恰及杏花春。

彫胡映盌抄云子，鲙缕堆盘破玉鳞。鲑菜腥咸何足道，未应回首海之滨。
贯华阁
顾豫（清代）

古院隐檀乐，山门曲径盘。推窗宜小憩，就饭强加餐。

病鹤同僧瘦，梅花与客寒。风泉鸣野壑，仿佛玉琴弹。
送裘父侄还乡二首
曾协（宋代）

气吐长虹一世豪，尚怜花草助风骚。
正须重碧浇胸次，不遣轻霜上鬓毛。
浪说清时敞东阁，谁捐好语到西曹。
江神却解归欤兴，剩放潮头百尺高。
闰正月十一日游玄妙观历诸道院晚登露台乘月而归次第得诗七首 其七
文徵明（明代）

神清殿曲倚阑干，市散人空万井间。莫负仙台今夜月，明朝日出是尘寰。
芭蕉茶送伯承伯承赋诗三章次韵
张栻（宋代）

正色可参官焙，妙香还近嵇山。
草木丛中清绝，天教散在人间。
汉荆王墓
王琮（宋代）

落落庙碑摹瘗鹤，阴阴宰木宿神鸦。
可怜宝剑凌云气，散作金灯满地花。
三姝媚 午窗假寐，姬人为供给红梅枝，既觉始见之，时得彊村翁寄词，有“风怀销尽”语，遂下一转语作我发端
陈洵（清代）

风怀销未尽。又帘栊新妆，漫吟花信。静日闲门，驻风华依旧，好春宜趁。

唤起娉婷，应为斗、新词娇韵。自照溪奁，重拂燕支，翠尊潜近。

心事黄昏牵引。写艳曲江南，故宫遗恨。淡泊重来，算自然孤寐，寤歌随分。

掩抑红情，谁更念、玉箫凄损。料东风不管，清寒拼忍。
赠星家东方生
谢与思（明代）

君不闻韩苏之生月宿斗，我也初度恰同候。敢拟文章万斛珠，惟馀潦倒双蓬垢。

古有曼倩生，如君岂其裔。射覆能令舍笞，诙谐不饱长安米。

忽言今年余拂衣，余行走送江之湄。请看筵外光芒处，不是郎星是少微。
谒明祖孝陵
周龙藻（清代）

郁郁复苍苍，园陵气渺茫。城回江独涌，云散殿空凉。

攒乱功初震，开基德倍昌。断蛇无剑化，铸鼎有弓藏。

隧道悬钟鼓，明楼带阜冈。乌朝分早暮，芝产辨阴阳。

象设规模壮，祠官礼数详。岂期休运厄，忽使寇氛攘。

率土成猿鹤，弥天纵虎狼。燕京旋改玉，沧海遂栽桑。

门欲罘罳坏，庭谁謦欬扬。中珰头总白。遗户业俱荒。

亭破抛宫瓦，碑残压御墙。樵余松柏秃，烧后黍禾长。

尚喜龙回驭，重闻骑捧香。烝尝修异世，肸蚃动今皇。

登拜仪严肃，宣传语炜煌。共惊唐六典，犹重汉三章。

故国游仍到，新亭感可忘。衣冠原庙尽，抔土何须惜，家居苦自亡。

画难追贾、邓，史忍读宣、光。乍对铜驼泣，还凭石马伤，蒋山形胜在，落日半昏黄。
书寿昌驿
程俱（宋代）

岁暮白日速，风高黄叶稀。归心与寒雁，一夜向南飞。
池上对月五首
刘克庄（宋代）

怒蝈喧幽耳，饥蚊搅熟眠。
愿为修月户，住在广寒边。
送清上人归苕溪
释行海（宋代）

寻常送客尚多愁，况是天涯寂寞秋。
晓别蛩声黄叶寺，夜分渔火白苹洲。
病余骨肉添新林，归后风烟忆旧游。
何处何时又相见，青山长在水长流。
新春次黄恪翁韵 其二
周讷（明代）

懒散何心与世期，春风先及野人知。千葩万蕊都成趣，语燕啼人总入诗。

风静捲帘看草色，日晴携酒醉花枝。恣情远逐游蜂去，浅水桥边缓步时。
代饯蜀阃赴召乐语口号
李曾伯（宋代）

自拥琱旗运阃筹，星霜四历玉关秋。
深培根本安全蜀，直用精神定远陬。
琴鹤公将离峡口，樵渔我亦访吴头。
溪山好处俱堪饮，江路相衔醉未休。
奉和圣制送不蒙都护兼鸿胪卿归安西应制
王维（唐代）

上卿增命服，都护扬归旆。杂虏尽朝周，诸胡皆自郐。

鸣笳瀚海尽，按节阳关外。落日下河源，寒山静秋塞。

万方氛祲息，六合乾坤大。无战是天心，天心同覆载。
山居 羃翠轩
程俱（宋代）

开轩面杉竹，冷翠摇清空。披衣水边石，长夏来薰风。
满庭芳
赵佶（宋代）

芳词来上，因俯同其韵以赐。

寰宇清夷，元宵游豫，为开临御端宇。暖风摇曳，香气霭轻氛。十万钩陈灿锦，钧台外、罗绮缤纷。欢声里，烛龙衔耀，黼藻太平春。

灵鳌，擎彩岫，冰轮远驾，初上祥云。照万宇嬉游，一视同仁。更起维垣大第，通宵宴、调燮良臣。从兹庆，都愈赓载，千岁乐昌辰。
寿范漕
吴泳（宋代）

自从绣绂解麒麟，一片忠诚只为民。
涪水竹枝秋送客，汉嘉火树夜迎神。
玄蜂赤螘三垂静，白黍黄鸡万井春。
尽使蜀人翻覆看，皇华礼乐只如新。
烛影摇红·新绿成阴
赵雍（元代）

新绿成阴，落红如雨春光晚。当年谁与种相思，空羡双飞燕。寂寞幽窗孤馆。念同游、芳郊秀苑。香尘随马，细草承轮，都成肠断。别久情深，几时重约闲庭院。高楼终日卷珠帘，极目愁无限。莫恨蓝桥路远。有心时、终须再见。休教长怨，镜里孤鸾，箧中团扇。
鹧鸪天 七夕雨
万廷仕（清代）

下界初钟雨过时，恰逢天汉趁佳期。催妆诗就凭谁寄，莫讶云軿雾毂迟。

嘉果设，荐清词。鼓沈蕉响夜何其。从来错处都由巧，稳看还输一味痴。
次韵高子勉十首
黄庭坚（宋代）

岘南羁旅井，灞上猎归亭。
日绕分鱼市，风回落雁汀。
笔由诗客把，笛为故人听。
但恐苏耽鹤，归时或姓丁。
上元升座偈
释怀深（宋代）

灵岩上元节，且与诸方别。只点一碗灯，大千俱照彻。

也不用添油，光明长皎洁。雨又打不湿，风又吹不灭。
和中丞晏尚书西园石楠红叶可爱
宋庠（宋代）

几岁江南树，高秋洛涘园。
碧姿先雨润，红意后霜繁。
影叠光风动，梢迷夕照翻。
一陪幽兴赏，容易到黄昏。
南田移居 其二
宗庆（清代）

移家宛在白云巅，写入吟图逸似仙。棐几横琴延月榭，春风归似载花船。

泉香最爱烹茶饮，地僻偏宜选石眠。绿满空庭经雨后，阶苔处处缀青钱。
四戒示诸生 其一 戒博奕
沈鍊（明代）

余作四箴言，偏攻博奕门。人财那可得，己禄已先奔。

一掷能倾那，千呼会爽魂。嗔痴寻苦业，贪欲是迷根。

外负乡闾诮，中伤父母恩。黄金孤注尽，白昼五时昏。

礼乐妨综理，诗书废讨论。何如谢徒辈，吾道凛然尊。
高阳台·将反魏塘疏香女子亦以次日归吴下置酒话别离怀惘惘
郭麐（清代）

暗水通潮，痴云阁雨，微阴不散重城。留得枯荷，奈他先作离声。清歌欲遏行云住，露春纤、并坐调笙。莫多情，第一难忘，席上轻盈。
天涯我是飘零惯，任飞花无定，相送人行。见说兰舟，明朝也泊长亭。门前记取垂杨树，只藏他、三两秋莺。一程程，愁水愁风，不要人听。
村居即事
陆游（宋代）

炊甑生尘榻长苔，柴门日晏未曾开。
载醪问字今牢落，犹有邻翁裹饭来。
临海道中书怀
孙应时（宋代）

六月呼清风，凉气隔织绽。
玄冬映窗隙，重茧不能御。
天时迭乘除，人事多龃龉。
怆焉感余怀，百年几寒暑。
庭坚以去岁九月至鄂登南楼叹其制作之美成长
黄庭坚（宋代）

江东湖北行画图，鄂州南楼天下无。
高明广深势抱合，表里江山来画阁。
雪延披襟夏簟寒，胸吞云梦何足言。
庾公风流冷似铁，谁其继之方公悦。
周次山和立春诗答之
孙应时（宋代）

不用文章作序棋，由来人事亦天时。
且须竹叶千钟渌，莫问菱花两鬓丝。
社燕秋鸿无旧影，晓猿夜鹤有馀悲。
春来只被奚奴笑，春日吴中更几诗。
六十自述四首 其二
章钟亮（清代）

雪鬓霜髯暮齿隤，阅人成世岁华催。漫乘黄鹤冯虚去，曾历红华浩劫来。

十载秋风羁皖水，一场春梦到燕台。遨游四渎添诗料，也算平生眼界开。
述怀
赵抃（宋代）

三十年前一布衣，烂柯山下骤鸣飞。梦刀蜀国青天上，衣锦杭州白昼归。

曾预机衡蒙帝眷，自同葵藿向晨晖。东斋事少愚知幸，终日平岚面翠微。
次韵乐先生除夜三绝
范成大（宋代）

天边客里五迎冬，争信还乡似寓公。
人事都非城郭是，独怜鸡犬识新丰。
海陵春雨日
曾肇（宋代）

公事无多使客稀，雨时衙退吏人归。沉烟一炷春阴重，画角三声晚照微。

桑雉未驯惭报政，海鸥相近信忘机。只将宴坐收心念，懒向人间问是非。
往年与刘元忠诸公寻春夜归今兹卧病感而成篇
郑獬（宋代）

已醒又醉倦游客，乍雨却晴寒食天。
共系紫骝芳树下，却随红烛落花前。
层城已报黄金锁，外苑犹贪碧草眠。
明月春风依旧好，竹溪散尽酒中仙。
七夕前三日粟园小集分赋得东字朝字 其一
屈大均（明代）

生明才七夕，已盼绛河东。三日先乌鹊，双星即紫虹。

应须瓜果待，莫遣酒尊空。爱尔池亭好，披襟纳晚风。
虚谷志归后赋十首
方回（元代）

乐天在知命，行止岂人能。
元亮归庐阜，延之牧始兴。
时才宜政柄，老我只诗朋。
何日携君手，西湖共访僧。
秋日书感
百保（唐代）

风色肃庭院，萧疏生客愁。故园千里梦，新雁一声秋。

官阁仍连雨，天涯数倚楼。空怀季鹰意，何日愿方酬。
北园
吕陶（宋代）

可爱北园景，春来游者多。欲知民乐否，处处是笙歌。
四月二日二首 其一
吴景奎（元代）

衰晚闻边警，苍黄欲断魂。徵兵防列郡，带甲满中原。

老去身多病，忧来眼倍昏。此邦犹乐土，吾得守柴门。
元鲁侍亲还以凡今之人莫如兄弟赋诗送之 其五
邹浩（宋代）

至远挽不来，庭竹屡陨箨。剖鱼得素书，颇说甘寂寞。

矫枉勿过正，执中思子莫。他年同我心，俯仰无愧怍。
过巴东县不泊闻颇有莱公遗迹
苏轼（宋代）

莱公昔未遇，寂寞在巴东。
闻道山中树，犹余手种松。
江山养豪俊，礼数困英雄。
执版迎官长，趋尘拜下风。
当年谁刺史，应未识三公。
奉使契丹二十八首其二十二学士院端午帖子二
苏辙（宋代）

出磨玉尘除旧廪，奉箱彩缕看新丝。
一年丰乐今将半，雨殿欢声外得知。
逃暑小饮熟睡至暮
陆游（宋代）

桑落香浮槲叶杯，甘瓜绿李亦佳哉！虚堂顿解汗挥雨，高枕俄成鼻殷雷。
静听风声生槛竹，徐看日影转庭槐。
晚凉更动扁舟兴，北渚红蕖已半开。
拟送杨帅
卷刚中（宋代）

久戍思贤日，中兴入觐时。
旌旗生喜气，梅柳动寒枝。
报国心偏生，安边计自奇。
一军尝北出，万骑绝南窥。
结轨闻修好，橐弓谨退师。
浩歌藏战甲，雅拜习朝仪。
天近雷风迅，云深雨露滋。
告庭行有命，祖载敢无诗。
雪意留金勒，歌声寄玉卮。
明年秋秫贱，酿酒约归期。
蝇虎
陈师道（宋代）

物微趣下世不数，随力捕生得称虎。
匿形注目摇雨股，卒然一称势莫御。
十中失一八九取，吻间流血腹如鼓。
郤行奋臂吾甚武，明日淮南作端午。
秋壑亲迎
释居简（宋代）

龟筮从元吉，征车庆礼成。骎骎近七夕，脉脉耿双明。

羽饮黄金的，云翻紫玉泓。扇鸾蜚翰墨，谁不解卿卿。
中秋望月次玉局翁韵二首 其一
李纲（宋代）

明月如玉盘，飞上青霄东。徘徊斗牛间，照我禅室中。

爽气霭亭户，清光透帘栊。我虽不解饮，敢辞玉樽空。

举酒对明月，起舞聊相从。身世两翛然，如游广寒宫。

夜久风露冷，草根吟候虫。咽咽不能已，岂自鸣其穷。

天涯多雾雨，好景诚难逢。哦诗不成寝，颇类鱼噞喁。
时世装，儆戎也
乾隆（清代）

城中好高髻，乡间一尺长。
元和亦有时世装，因之流行遍四方，
不为怡容为戚态，望而可知非兆祥。
所以少傅作诗儆戎变，
虽然当时戎变久矣讵因髻椎面赭之改常。
作善降祥不善必致殃，
应在君臣勤政持纪纲。
区区妇人一时习俗所好尚，
安能贻祸于家邦？
尚忆辛未南巡吴郡县，
妇女装饰原似寻常之所见。
及至丁丑复省方，
吴女人人眉际乌绫作瓜瓣。
马上一过觉可憎，
然而礼不下庶人，
亦弗诃禁令改换。
久将自厌必更易，
似此亦何系世道人心而为灾祥之左券！
五十篇可取者多，
是篇吾谓近俗谚。
八月十七夜月
朱熹（宋代）

忽忽秋逾半，清辉万里同。遥知竹林夜，共赏碧云空。

寂寞盈尊酒，凄凉满院风。寒塘空自绿，不似小园东。
九日，以公事随官曹之西山新寺，与宋良卿遍游诸寺
刘鹗（清代）

京城西北地多幽，依约江南九月秋。湖岸草枯霜欲下，野田水落稻初收。

乡心无奈还随雁，机事相缠独愧鸥。犹喜簿书今颇静，追随官长赋清游。
夜游漓江上
李昇之（宋代）

漓江开遍四时花，游览都忘屐齿赊。
风景虽宜秋向老，关山无奈客思家。
漏传楼上三通鼓，水落滩头几尺沙。
京国未归乡信断，阵鸿何处贴云斜。
会友不至
成彦雄（宋代）

王孙还是负佳期，玉马追游日渐西。

独上郊原人不见，鹧鸪飞过落花溪。
山居自怡
胤禛（清代）

生平耽静僻，每爱住深山。百卉从荣谢，双丸任往还。

朝廷容懒慢，天地许清闲。睡起三竿日，仙踪似可攀。
次徐树人七十述原韵 其三
陈维英（清代）

徐孺仪型徐勉才，徐陵气肃尚书台。日惟忧国盾头墨，夜必告书炉上灰。

旧伴忍抛琴鹤去，新恩将赐杖鸠来。重阳节过刚周月，羊酒欣联鹿燕开。
喜二何从山谷游复用涂字韵诗
李彭（宋代）

水部诸郎虿尾书，涪翁杖履傲当涂。斑斑束笋门下士，栀貌蜡当嚬笑枯。

翰墨澜翻纵壑鱼，风采洒落凤栖梧。寄语南州双白璧，从今价重百车渠。
秦楼月·楼阴缺
范成大（宋代）

楼阴缺，栏干影卧东厢月。东厢月，一天风露，杏花如雪。
隔烟催漏金虬咽，罗帏黯淡灯花结。灯花结，片时春梦，江南天阔。
贺新郎·怀辛幼安用前韵
陈亮（宋代）

话杀浑闲说！不成教、齐民也解，为伊为葛？樽酒相逢成二老，却忆去年风雪。新著了、几茎华发。百世寻人犹接踵，叹只今、两地三人月！写旧恨，向谁瑟？
男儿何用伤离别？况古来、几番际会，风从云合。千里情亲长晤对，妙体本心次骨。卧百尺高楼斗绝。天下适安耕且老，看买犁卖剑平家铁！壮士泪，肺肝裂！
踏莎行·杨柳回塘
贺铸（宋代）

杨柳回塘，鸳鸯别浦。绿萍涨断莲舟路。断无蜂蝶慕幽香，红衣脱尽芳心苦。
返照迎潮，行云带雨。依依似与骚人语。当年不肯嫁春风，无端却被秋风误。
世美堂为戴提学侍御作
周瑛（明代）

世美堂前事，人间能几何。一门三执法，二世十登科。

袍笏床头满，勋名宇内多。晓来看山色，佳气正峨峨。
九日宴李德充中大家次韩三十六丈韵作
晁说之（宋代）

重阳风雨每凄凄，物色今年得所期。
赐第好贤多骥子，三山酌酒过鹅儿。
红楼尚想吹箫夕，碧树今夸出日枝。
我与韩公殊辈行，门阑感旧泪俱垂。
生查子（简子似）
辛弃疾（宋代）

高人千丈崖，千古储冰雪。六月火云时，一见森毛发。

俗人如盗泉，照眼都昏浊。高处挂吾瓢，不饮吾宁渴。
布
李峤（唐代）

御绩创羲黄，缁冠表素王。瀑飞临碧海，火浣擅炎方。

孙被登三相，刘衣阐四方。伫因舂斗粟，来晓棣华芳。
自竹山归酂上坟
张嵲（宋代）

晨曦出没雾交流，独唤江船立渡头。
岚光映县居民丽，红叶漫山客意愁。
溪云欲作今朝雨，崖菊犹含旧岁秋。
此日还归追曩事，孤生泪尽黑貂裘。
寄题王才臣南山隐居六首 其二 格斋
魏了翁（宋代）

水非石之钻，索非木之锯。一日复一日，会有豁时处。
舟之盐官阻风雨怀邹彦吉却寄
陈履（明代）

狂飙海上来，停舟泊江渚。借问冯夷居，胡然故余阻。

怜尔羁路人，怅别同心侣。盍谓长年者，返席随风去。

再入芝兰室，日夕相与处。嗟嗟此行役，王事尚靡盬。

临风独踟蹰，泪下迸如雨。缄情付江鱼，脉脉不得语。
四楼子
蔡伸（宋代）

楼前流水悠悠。驻行舟。满目寒云衰草、使人愁。

多少恨，多少泪，谩迟留。何似蓦然拚舍、去来休。
客怀
李焘（宋代）

壮矣府中县，索如城外村。
墨池今扫迹，石笋旧余根。
风急汉弦断，雨多秦镜昏。
新秋一怀古，情绪若为论。
感事
晁说之（宋代）

短发犹思沐，修途颇梦归。
不惭为吏拙，但恨读书非。
陇上健儿戍，渔阳突骑围。
谁能图战阵，枉是著朝衣。
游石溪示学者
元结（唐代）

小溪在城下，形胜堪赏爱。尤宜春水满，水石更殊怪。

长山势回春，井邑相萦带。石林绕舜祠，西南正相对。

阶庭无争讼，郊境罢守卫。时时溪上来，劝引辞学辈。

今谁不务武，儒雅道将废。岂忘二三子，旦夕相勉励。
送张兼素出知施宗州
吴宽（明代）

岁暮移家赴远州，南行谁复为身谋。
一章之死无他悔，六诏平身亦胜游。
科甲翻令吾辈重，史编应向古人求。
都门持此聊相赠，不惜寒风透敝裘。
感夫诗（一作与夫诀，一作留别）
慎氏（唐代）

当时心事已相关，雨散云飞一饷间。

便是孤帆从此去，不堪重上望夫山。
月中仙 返照
王丹桂（金朝）

历劫昏蒙，为恩情爱恋，一向迷执。争头竞角，觑巨浪洪波，岂顾沈溺。幸今生觉悟，便拂袖、开怀畅意。返照从前事，行踪过迹，翻作大雠隙。飘然做个闲人，向青松影下，白云堆里。怡怡自乐，但咏歌谈笑，随缘销日。晚来增雅趣，对天鉴、澄澄湛碧。次第银蟾上，昭彰奋离三岛迹
题王醇甫秀才海隐斋
项安世（宋代）

万人如海最堪藏，何必南山有豹章。
避世金门师曼倩，变名桐濑笑严光。
睡龙渊底珠潜色，抵鹊山头玉混芒。
不比寻常沟污里，蛙跳雀浴便张皇。
四安道中所见
牟巘五（宋代）

生怕秋虫稻把稀，腰鎌争出傍晴辉。
尻高首下泥中鹤，啄得黄云尽始归。
代人上李制参生辰
李流谦（宋代）

乾坤不许一尘隔，谁倒天河濯秋色。
鹄鹭心性冰雪魂，造物着秋不仓卒。
星斗并焕仰斯文，准绳不愆宗绝德。
法年只作充闾喜，不知此人系邦国。
锦囊名章小游戏，上公启齿叹孤出。
太白要是天上人，少陵屡作诸侯客。
朝来日照黄金卮，诸生登堂作生日。
观麟媲德公厌闻，丹砂续年笑无益。
试问公家白发翁，五千微言不老术。
莫愁湖
罗宾王（明代）

春草萋萋十里铺，石头城外莫愁湖。六朝花柳犹如昨，不见湖边有姓卢。
黄香梅
方蒙仲（宋代）

香清还耐久，粲粲镂金葩。
想见蜂为蜡，单方采此花。
岁华
徐搢珊（清代）

岁华容易换炎凉，辟谷谁传却老方。毫末已非眸炯炯，镜中渐见发苍苍。

惊人句籍拈须得，到眼书愁转瞬忘。一事思量尤可恼，光阴总觉少时长。
竹坡旧隐
释文珦（宋代）

路转新塘曲，舟通别墅幽。
觉华严佛地，梵放杂渔讴。
秔稌连畴晚，菱渠四泽秋。
竹坡今不作，清泪落菟裘。
读陈去非集
仇远（元代）

简斋吟集是吾师，句法能参杜拾遗。
宇宙无人同叫啸，公卿自古叹流离。
穷途劫劫谁怜汝，遗恨茫茫不在诗。
莫道墨梅曾遇主，黄花一绝更堪悲。
送吕彦升参谋
陆游（宋代）

楚塞萧条久宿师，参谋承诏上丹墀。
苦言到口真当发，圣度如丹莫自疑。
万里寄声长不达，一尊相属岂前期。
遥怜霜晓朝衣冷，深愧江城睡足时。
长安贼中寄题江南所居茱萸树
武元衡（唐代）

手种茱萸旧井傍，几回春露又秋霜。

今来独向秦中见，攀折无时不断肠。
颂古五十三首
释文礼（宋代）

扇子分明都破了，盐官却又索犀牛。
须知侍者难开口，无可还他即便休。
十月十九日大风作寒闭户竟日
陆游（宋代）

霜风捲地起，落叶拥蜗庐。终日澹无事，一窗宽有馀。

坐多知力耗，食少觉心虚。懒惰无新句，松声忽起予。
贾岛推敲图
凌云翰（元代）

蹇驴随处恣游遨，京兆相逢即定交。看取古人三百首，工夫元不在推敲。
游龙门归
韩维（宋代）

洛浦残芳尽，来寻关塞春。
青林横石阁，翠壁涌金人。
涧草薰衣晚，松风落面新。
愁驱向城骑，还踏九衢尘。
醉落魄
黄庭坚（宋代）

陶陶兀兀。人生无累何由得。杯中三万六千日。闷损旁观，自我中落魄。

扶头不起还颓玉。日高春睡平生足。谁门可款新篘熟。安乐春泉，玉醴荔枝绿。
伤美女游春
张天赋（明代）

独怜金屋阿娇身，误踏东风紫陌尘。到底看春春不见，反教人看我为春。
寄鲍府教宏博
车若水（宋代）

漆文虫章孔壁冷，秦烟不烬收余鑛。
人心万古无代谢，六龙当天枢极炯。
赤帝芟蠃能几年，丛葭乱苇书千千。
商盘周敦赝今古，魏殿吴宫凿后先。
汗将九牛牵不上，从容一丝经万象。
百年文献来典误，我欲盟君分石渠。
偈颂二十五首 其二十四
释如净（宋代）

瞿昙腊月八，夜半走出山。贼路羊肠曲，偷心虎背斑。

钝置人天者一番。
题魁岩
冯执中（明代）

高莫高于魁岩巅，萃皇茂树青草连。书台土龙四从起，嶙峋石乳雪高悬。

探奇客去吾叔来，飞觞共对岩花妍。披襟淌却人间暑，扪萝赤脚踏台烟。

我今看花游上林，长安早春先著鞭。丈夫一行即万里，共醉岩石又何年。
汩罗
邹浩（宋代）

忠洁云亡几百秋，汨罗江水湛清流。是非折衷无夫子，直至如今口未休。
理宗明堂前朝献景灵宫二首
真宗（宋代）

我享我将，声兹精意。
陟降左右，维天兴契。
齐明乃心，祗肃在位。
于万斯年，百福来备。
喜迁莺•染甲
董以宁（清代）

拈金凤，捣朱砂。纤指染红葩。殷勤捧得玉瓯茶。光映绿沉瓜。

莫轻弹，休更剪。夜半搔时谁见。落霞琴上不曾差。

流水泛桃花。
杜宇
陆游（宋代）

杜宇虽微禽，用意举世稀。
念昔春盛时。
天地皆芳非，杜宇默无声，不畏百鸟讥。
东君将促驾，乃独号鸣悲，日夜不肯休，流血沾其衣。
念言身尚存，乃使春独归！饮啄虽如昔，此身当畴依？月明抱树枝，敢忘此歔欷。
虽无精卫劳，区区亦庶几。
寄言天壤间，勿谓斯禽微。
饯平洲僧
徐集孙（宋代）

天地一身閒，袈裟裹乱山。
听经离竺寺，结制去云间。
包重悬诗稿。藤枯带藓斑。
西风落梧叶，应又向西还。
舟上食菜粥甚美
董嗣杲（宋代）

莫望池口浪接天，羁怀沉迷衾枕前。
老船荡雪橹声涩，破釜煮粥蔬味便。
烟锁淮俗子城下，风生野坊僧树巅。
懒能登岸蹑寒屐，因数杖头无百钱。
薄媚（西子词）
董颖（宋代）

●薄媚排遍第八

怒潮卷雪，巍岫布云，越襟吴带如斯。有客经岫，月伴风随。值盛世。观此江山美。合放怀、何事却兴悲。不为回头，旧谷天涯。为想前君事。越王嫁祸献西施。吴即中深机。

阖庐死。有遗誓。句践必诛夷。吴未干戈出境，仓卒越兵，投怒夫差。鼎沸鲸鲵。越遭劲敌，可怜无计脱重围。归路茫然，城郭丘墟，飘泊稽山里。旅魂暗逐战尘飞。天日惨无辉。
为吴松庵题古木疏篁图 其二
黄镇成（元代）

曾上君山第一峰，遥看湘岸起秋风。今朝忽忆王摩诘，都在淋漓醉墨中。
闻李烟客失意穷愁赋以唁之
邓云霄（明代）

遥思同调更怜才，梦断羊城晓角哀。愁垒岂能因酒破，诗魔何意送穷来。

剑悬古壁双龙冷，萝翳幽窗万卷开。我欲排云呼闺阖，长庚久矣谪尘埃。
镜中偶见白须
程敏政（明代）

晓起掀髯笑不梳，镜中霜到一茎初。他乡转觉官无用，半世空茎病有馀。

閒处欲寻支遁语，老来思共阿咸居。平安独喜南鸿便，一月常收两度书。
送霸州司理翟曼
苏辙（宋代）

大梁能赋客，边郡系囚曹。
官职不相称，声名终自高。
试观为吏苦，应过读书劳。
努力事初宦，尺丝无厌缫。
玉楼春·戏赋云山
辛弃疾（宋代）

何人半夜推山去？四面浮云猜是汝。常时相对两三峰，走遍溪头无觅处。
西风瞥起云横度，忽见东南天一柱。老僧拍手笑相夸，且喜青山依旧住。
连雨偶成二首
苏籀（宋代）

愚翁夸甫骨应寒，宇宙因谁危与安。
治道灼知斯鞅妄，中兴窃拟导安难。
文章一伎真何益，得失他年极易观。
私喜崔駰薄班固，缪贤朱博毁师丹。
饯储秀野赴广西制司参议
胡仲弓（宋代）

时艰急似救头燃，快趁春风着一鞭。
人道轻车谙路熟，我疑重閫得君贤。
狨衣便带杨花雪，鹤骨犹胜桂岭烟。
兵画近来无可议，只消买静向南边。